ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

....ภูคา
ประดิษฐ์ ภัทรประสิทธิ์ รมช.คลัง ไม่กล้าพูดเรื่องบาทแข็งมากไปเพราะกลัวตกงาน เนื่องจาก กรณ์ จาติกวณิช รมว.คลัง สั่งห้ามพูดเรื่องค่าบาทจะแข็งไปเท่าไรหรือแค่ไหน เพราะพูดไปค่าเงินบาทก็ไม่อ่อนค่าลง แต่ที่แน่ๆ ให้มาดูเรื่องการปรับตัวของผู้ประกอบการจะอินเทรนด์และได้ประโยชน์มากกว่า 
...l...ขรรค์ ประจวบเหมาะ กรรมการผู้จัดการธนาคารอาคารสงเคราะห์ (ธอส.) จัดงานเลี้ยงอำลาตำแหน่งเป็นที่เรียบร้อย แถมโชว์ผลงาน 8 ปีว่า สามารถทำกำไรให้ ธอส. ได้กว่า 3.3 หมื่นล้านบาท คิดเป็นรายได้ที่นำส่งเข้ากระทรวงการคลังกว่า 1.4 หมื่นล้านบาท ส่วนเรื่องอื่นขอขีดเส้นใต้เลยว่า “โนคอมเมนต์” 
พร้อมแย้มว่าอยากจะบินไปอยู่กับลูกสุดเลิฟที่ลอนดอน และยังไม่อยากจะเข้ารับตำแหน่งอื่นใดในรัฐวิสาหกิจสังกัดกระทรวงการคลัง... ฮึฮึ ถือว่าเป็นการพักผ่อนหลังเกษียณ หันหลังจากวงการ เสือ สิงห์ กระทิง แรด ส่วนจะพักยาวถาวรหรือไม่ยังต้องรอดู 
...l...ด้าน เลอศักดิ์ จุลเทศ ผู้อำนวยการธนาคารออมสิน ก็ดี๊ด๊าไม่แพ้กัน เพราะตอนนี้ออมสินได้เป็น “พี่บิ๊ก” สมใจ หลังดันยอดสินเชื่อทะลุหลักล้านล้านบาทได้หมาดๆ ในเดือน ต.ค.ที่ผ่านมา สรุปว่าตอนนี้ทั้งสินเชื่อ เงินฝากและสินทรัพย์ของออมสินทะลุหลักล้านล้านบาทไปโลด ใหญ่จนแบงก์พาณิชย์พากันอิจฉา
...l...ผลจากการเตรียมออกมาตรการคุมฟองสบู่ภาคอสังหาริมทรัพย์ โดยการกำหนดอัตราส่วนเงินกู้ต่อมูลค่าทรัพย์สิน หรือ LTV ทำให้วันนี้เรื่องมอร์เกจ อินชัวรันส์ หรือการทำประกันสินเชื่อบ้าน ซึ่งแผนเดิมคือการให้ ธอส. ถือหุ้นเกินกว่า 50% เพื่อทำหน้าที่ค้ำประกันเงินกู้ของผู้ซื้อบ้าน เพื่อให้ธนาคารปล่อยกู้ได้มากขึ้นถึง 100% โดยไม่ต้องวางเงินดาวน์ถูกปัดฝุ่นมาพูดถึงอีก ทั้งๆ ที่กระทรวงการคลังศึกษาเรื่องนี้มานานนับ 10 ปี แต่ไม่รู้ว่าเพราะอะไรถึงไม่ได้ข้อสรุปเสียที ต้องรอให้ปัญหามาเคาะถึงหน้าประตูบ้านทุกที นี่แหละเมืองไทย
...l...เฮียอัญชลิน พรรณนิภา ประธานบริหาร บริษัท ทีคิวเอ็ม อินชัวร์รันส์ โบรคเกอร์ ตัดสินใจเพิ่มความสะดวกให้กับลูกค้าประกันภัยรถยนต์ที่ทำประกันภัยผ่านทีคิวเอ็ม ด้วยการดึงอู่ซ่อมรถกว่า 150 แห่งเข้ามาเป็นเครือข่ายที่ที่เป็นอู่กลางการประกันภัย และอู่ที่ได้รับการยอมรับด้านมาตรฐานจากคนในพื้นที่ โดยอู่เหล่านี้ไม่ได้เป็นอู่ในเครือบริษัทประกันภัย ทำให้ลูกค้าในบางพื้นที่ซึ่งไม่มีอู่ของประกันภัยให้บริการอยู่เดิมได้รับความสะดวก รวดเร็วมากขึ้น 
หลายคนสงสัยทีคิวเอ็มเป็นไผ นี่คือยักษ์ใหญ่ที่เป็นโบรกเกอร์ประกันปัจจุบันมีลูกค้าซื้อประกันภัยไม่มากมายแค่ 4 แสนรายเอง บริษัทประกันบางรายยังมีฐานลูกค้าไม่เท่านี้